SKRIFTLIG FORESPØRGSEL P-3527/02

af Ian Hudghton (Verts/ALE) til Kommissionen

(3. december 2002)

Om: Biebrza-nationalparken i Polen

Kommissionen bedes oplyse, hvilke overvejelser den har gjort sig med hensyn til miljøindvirkninger af oprettelsen af en motorvej fra Helsinki til Warszawa (Via Baltica) gennem Biebrza-nationalparken i det nordøstlige Polen, og på det enestående økosystem i dette område? Den bedes ligeledes oplyse, i hvor stor udstrækning Kommissionen har deltaget i vedtagelsen af den foreslåede vejføring for denne omfattende transportforbindelse og i afgørelsen om at ændre de oprindelige planer, hvorefter motorvejen ville blive ført vest om nationalparken? Endelig bedes Kommissionen oplyse, hvorledes det er foreneligt med EU's forpligtelse til at bevare naturlige levesteder og kravet til Polen som kandidatland om at overholde denne lovgivning, at flora og fauna som følge af vejføringen går tabt i Biebrza-nationlaparken?

Svar afgivet på Kommissionens vegne af Margot Wallström

(8. januar 2003)

Det er Kommissionens opfattelse, at alle kandidatlandene allerede i førtiltrædelsesperioden bør håndhæve og gennemføre bestemmelserne i den gældende fællesskabsret på miljøområdet, herunder også Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet(1) (det såkaldte VVM-direktiv), Rådets direktiv 92/43/EØF af 21. maj 1992 om bevaring af naturtyper samt vilde dyr og planter (habitat-direktivet)(2), samt Rådets direktiv 79/409/EØF af 2. april 1979 om beskyttelse af vilde fugle (fugledirektivet)(3). Dette har især relevans for infrastrukturinvesteringer i større målestok, som f.eks. Via Baltica.

Kommissionen har forstået det således, at de regionale myndigheder i Podlaskie for nylig vedtog en afgørelse om linjeføring af Via Baltica (TINA korridor nr. 1) igennem det nordøstlige Polen. Ifølge den foreslåede linjeføring skulle Via Baltica-motortrafikvejen komme til at berøre Biebrzaski-nationalparken.

I henhold til VVM-direktivet henhører anlæg af en motortrafikvej(4) under bilag I, punkt 7, litra b). I dette tilfælde finder artikel 4, stk. 1, anvendelse, hvori det hedder, at projekter i bilag I gøres til genstand for en vurdering i overensstemmelse med procedurerne i artikel 5-10. Det er derfor obligatorisk at foretage en VVM.

Biebrza-nationalparken er klart af enestående naturværdi. Endvidere er det yderst sandsynligt, at Biebrza vil blive udpeget som Natura 2000-lokalitet ved Polens tiltrædelse. Dette medfører, at der skal anvendes strenge bevaringsbestemmelser. I henhold til habitat-direktivets artikel 6 skal alle investeringer, der må forventes at ville kunne få betydelig indvirkning på en Natura 2000-lokalitet,

gøres til genstand for en fyldestgørende vurdering af deres følger. Er disse negative, kan investeringen kun tillades, såfremt der ikke findes alternative løsninger, eller som følge af bydende nødvendige hensyn til væsentlige samfundsinteresser.

Kommissionen har henvendt sig til de polske myndigheder for at henlede deres opmærksomhed på disse spørgsmål og for at sikre, at kravene i habitat-direktivets artikel 6 er blevet overholdt i denne sag. De polske myndigheder har tilkendegivet, at de to berørte lokale myndigheder har udarbejdet en prognose for de miljømæssige virkninger af den foreslåede vej. Der er dog ikke truffet nogen afgørelse om de nærmere betingelser for arealanvendelsen og den nærmere lokalisering af vejen. Myndighederne har forpligtet sig til at holde Kommissionen underrettet om den fortsatte udvikling i sagen.

Kommissionen ønsker at understrege, at der ikke er tildelt PHARE- eller ISPA-finansieringsmidler til bygningen af Via Baltica gennem Biebrza-nationalparken i Polen. Der er heller ikke noget sådant projekt i hverken ISPA's eller PHARE's lister over fremtidige projekter. I tilfælde af EU-førtiltrædelsesstøtte til større infrastrukturprojekter skal der inden støttens udbetaling til de pågældende kandidatlande anvendes lignende normer som fastsat i fællesskabslovgivningen på miljøområdet. Heri indgår også håndhævelse af VVM-direktivet. Desuden skal det pågældende kandidatland undersøge, om det pågældende projekt vil kunne påvirke miljømæssigt sårbare områder, som fremover vil kunne falde ind under habitat- og fugledirektivernes beskyttelseskrav.

(1) EFT L 73 af 14.3.1997.

(2) EFT L 206 af 22.7.1992.

(3) EFT L 103 af 25.4.1979.

(4) Motortrafikvej betyder her en vej i overensstemmelse med den definition, der er fastsat i den europæiske overenskomst om de vigtigste internationale hovedtrafikårer af 15. november 1975.